Ego Odo, prior de Venuxia et ego Droco de Melloto, notum facio, tam futuris quam presentibus, quod cum quedam controversia verteretur inter fratres Pontiniacenses, ex una parte, et nobilem virum Guillelmum de Merlenniaco, ex altera, super terris, pratis et quatuor solidis censualibus quos Petrus Ramellus, sub legati titulo ecclesie Pontiniacensi in elemosinam dederat, dictus Guillelmus dicebat omnium supradictorum medietatem de jure sibi competere, aliam medietatem ad suum casamentum pertinere. Tandem, prudentum virorum acquiescentes consilio, super his omnibus pars utraque in nos compromisit. Nos, vero, de communi parti utriusque consilio, prefatam controversiam hoc modo terminavimus: Quod supradictus Guillelmus, laudante uxore sua Helisabeth, quatuor solidos censuales suprascriptos memoratis fratribus perpetuo quittavit et CCos solidos eisdem fratribus dedit. Fratres, vero, Pontiniacenses terras et prata supradicta eidem Guillelmo et successoribus ejus perpetuo quittaverunt. Ut autem hoc totum perpetuo ratum habeatur, ego Odo, prior de Venuxia et ego Droco de Melioto, presens scriptum sigillis nostris, rogatu memoratorum sigillavimus. Actum, anno Verbi incarnati Mº CCº XVº.